O‘zbekiston Respublikasi Oliy Majlisi Qonunchilik palatasining majlislarini jonli efirga uzatish natijadorligini yanada oshirish to‘g‘risida

O‘zbekiston Respublikasi Oliy Majlisi Qonunchilik palatasining majlislarini jonli efirga uzatish natijadorligini yanada oshirish to‘g‘risidagi axborotni ko‘rib chiqib, O‘zbekiston Respublikasi Oliy Majlisi Qonunchilik palatasi ta’kidlaydiki, so‘nggi yillarda mamlakatimizda jamiyat hayotining barcha jabhalarini erkinlashtirish, ochiqlik va oshkoralik tamoyillarini qaror toptirish borasida tizimli ishlar amalga oshirilmoqda. Davlat va jamiyat hayotiga daxldor muhim masalalarga xalqimizning fikri, talab va istaklarini e’tiborga olgan holda yechim topilmoqda. 
 Mamlakatimiz taraqqiyotining yangi bosqichida amalga oshirilayotgan islohotlar va yangilanishlarga hamohang tarzda O‘zbekiston Respublikasi Oliy Majlisi Qonunchilik palatasining (bundan buyon matnda Qonunchilik palatasi deb yuritiladi) faoliyatida ham ochiqlik va shaffoflikni ta’minlashga ustuvor ahamiyat qaratilmoqda.
 Bugungi kunda Qonunchilik palatasining qonun ijodkorligi va parlament nazorati sohasidagi faoliyati ochiqlik hamda oshkoralik tamoyillari asosida keng yoritib borilmoqda.
 Xususan, ijtimoiy tarmoqlarda “Oliy Majlis Qonunchilik palatasi” nomli rasmiy sahifalar ochildi. Ushbu sahifalar orqali Qonunchilik palatasi majlislarini, “hukumat soati” tadbirlarini to‘g‘ridan to‘g‘ri yoritib borish amaliyoti yo‘lga qo‘yildi.
 Qonunchilik palatasining deputatlari ijtimoiy tarmoqlarda ochilgan shaxsiy sahifalari orqali jamiyat hayotiga oid dolzarb masalalar yuzasidan jamoatchilik bilan faol muloqot qilmoqda.
 “Elektron parlament” tizimi loyihalari doirasida Qonunchilik palatasi deputatlarining saylovchilar, murojaatchilar bilan masofadan, onlayn shaklda bevosita aloqasini ta’minlash hamda muloqotini muntazam yo‘lga qo‘yish maqsadida “O‘zbekiston Respublikasi deputatlar portali” (deputat.gov.uz) sinov rejimida ishga tushirildi.
 Qonunchilik palatasi faoliyati haqida to‘g‘ri va xolis axborot tarqatilishini ta’minlash maqsadida Parlament axborot markazi faoliyati yo‘lga qo‘yildi.
 Bugungi media makonning talab va ehtiyojlaridan kelib chiqib, Qonunchilik palatasi rasmiy veb-saytining yangi versiyasini yaratish ishlari olib borilmoqda. 
 O‘zbekiston Respublikasi Prezidentining 2021-yil 16-iyundagi “Davlat organlari va tashkilotlarining faoliyati ochiqligini ta’minlash, shuningdek, jamoatchilik nazoratini samarali amalga oshirishga doir qo‘shimcha chora-tadbirlar to‘g‘risida”gi PF-6247-sonli Farmoni jamiyatda axborot olish erkinligini ta’minlash orqali jamoatchilik nazoratini takomillashtirish borasidagi ishlarni yangi bosqichga ko‘tardi.
 Xususan, 2021-yil dekabr oyidan boshlab, Qonunchilik palatasining majlislarini ommaviy axborot vositalari va ijtimoiy tarmoqlar orqali doimiy tarzda jonli efirga uzatish amaliyoti yo‘lga qo‘yildi.
 Ushbu amaliyot yo‘lga qo‘yilgandan buyon “O‘zbekiston” va “UzReport” telekanallari hamda Qonunchilik palatasining ijtimoiy tarmoqlardagi rasmiy sahifalari orqali palataning jami 7 ta majlisi jonli efirga uzatildi.
 Ushbu majlislarda jami 65 ta masala ko‘rib chiqildi. Shundan 51 tasi qonun loyihalari muhokamasiga, 13 tasi parlament nazorati tadbirlari hamda 1 tasi tashkiliy masalalar muhokamasiga bag‘ishlandi.
 Qonunchilik palatasi majlislari jonli efirga uzatilayotganligi keng jamoatchilikning qonun loyihalarining muhokamalari jarayoniga bo‘lgan qiziqishini yanada oshirishga xizmat qilmoqda.
 Shu bilan birga, majlislar to‘g‘ridan to‘g‘ri efirga uzatilishi natijasida ommaviy axborot vositalari vakillari, fuqarolik jamiyati institutlari va keng jamoatchilik tomonidan Qonunchilik palatasida ko‘rilayotgan masalalar yuzasidan ko‘plab fikr-mulohaza, munosabat hamda takliflar bildirilmoqda. Mazkur takliflar Qonunchilik palatasi qo‘mitalari, ishchi guruhlar va mutaxassislar tomonidan atroflicha o‘rganib borilmoqda, asosli takliflar qonun loyihalarini maromiga yetkazishda inobatga olinmoqda.
 Bugungi kunda Qonunchilik palatasida qonun loyihalarini muhokama qilish jarayonida fuqarolarning fikrlarini inobatga olish yuzasidan mutlaqo yangi tizimni shakllantirish ishlari olib borilmoqda. Xususan, quyi palata faoliyatiga muayyan muammoni hal etishda keng jamoatchilikning bilimi va tajribasidan foydalanish tizimi (“kraudsorsing”) faol joriy etilmoqda. Bu esa, har bir fuqaroga qonun loyihasi yuzasidan o‘z takliflari va fikr-mulohazalarini yuborish imkonini beradi.
 Majlislarni to‘g‘ridan to‘g‘ri efirga uzatishga doir ishlarning sifati va natijadorligini yanada oshirish maqsadida so‘rovnoma o‘tkazildi. Mazkur so‘rovnoma bo‘yicha deputatlar, ommaviy axborot vositalari vakillari, Oliy Majlis huzuridagi Qonunchilik muammolari va parlament tadqiqotlari instituti xodimlari tomonidan muhim takliflar hamda fikr-mulohazalar bildirildi.
 So‘rovnoma natijalaridan kelib chiqib hamda Qonunchilik palatasi faoliyatida ochiqlik va shaffoflikni ta’minlash, jonli efirlar sifati va natijadorligini oshirish borasida bir qator jihatlarga e’tiborni kuchaytirish talab etilmoqda.
 Xususan, Qonunchilik palatasi majlislarida ko‘rib chiqilishi rejalashtirilgan masalalar haqida jamoatchilikni avvaldan xabardor qilish, majlislar yakunida to‘g‘ridan to‘g‘ri jonli efirda deputatlarning majlisda ko‘rib chiqilgan masalalar yuzasidan o‘z fraksiyasi nuqtai nazarini bildirishini tashkil etish, birinchi o‘qishda qabul qilingan eng muhim qonun loyihalarini rasmiy veb-saytda jamoatchilik muhokamasi uchun joylashtirib borish muhim ahamiyatga ega.
 Qonunchilik palatasi faoliyatining ochiq-oshkoraligini ta’minlash borasida izchil ishlar olib borilayotganligi, shu jumladan majlislarni to‘g‘ridan to‘g‘ri efirga uzatish amaliyoti yo‘lga qo‘yilganligi parlament faoliyatini tashkil etish bilan bog‘liq normativ-huquqiy hujjatlarga tegishli o‘zgartish va qo‘shimchalar kiritishni taqozo etmoqda.
 Yuqoridagilardan kelib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasining majlislarini jonli efirga uzatish natijadorligini yanada oshirish to‘g‘risidagi axborot ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasidagi siyosiy partiyalar fraksiyalariga Qonunchilik palatasi Devonining Matbuot xizmati (N. Rizayev) bilan birga Qonunchilik palatasi majlislari yakunida to‘g‘ridan to‘g‘ri jonli efir orqali deputatning majlisda ko‘rib chiqilgan masalalar yuzasidan o‘z fraksiyasi nuqtai nazarini bildirishini tashkil qilish tavsiya etilsin.
 3. O‘zbekiston Respublikasi Oliy Majlisi Qonunchilik palatasining qo‘mitalari birinchi o‘qishda qabul qilingan eng muhim qonun loyihalari Qonunchilik palatasining rasmiy veb-saytida muntazam ravishda joylashtirib borilishini ta’minlasin.
 4. O‘zbekiston Respublikasi Oliy Majlisi Qonunchilik palatasining Devoni (M. Miralimov) va Matbuot xizmati (N. Rizayev):
 Qonunchilik palatasi Kengashida tasdiqlangan kun tartibi loyihasini majlis o‘tkazilishidan kamida bir kun oldin palataning rasmiy veb-saytida e’lon qilib borish amaliyotini yo‘lga qo‘yish;
 telekanallar mutasaddilari bilan birgalikda majlisda ko‘rib chiqilayotgan har bir masalaning nomi uning muhokamasi yakuniga qadar jonli efir titrida eslatma tariqasida ko‘rsatib borilishini ta’minlash;
 jonli efirga uzatiladigan Qonunchilik palatasi majlislari tafsilotlari to‘g‘risida videoroliklar tayyorlash; 
 Qonunchilik palatasi rasmiy veb-saytining yangi versiyasini ishga tushirish bo‘yicha boshlangan ishlarni yakuniga yetkazish choralarini ko‘rsin.
 5. O‘zbekiston Respublikasi Oliy Majlisi Qonunchilik palatasining Korrupsiyaga qarshi kurashish va sud-huquq masalalari qo‘mitasi (Dj. Shirinov) va O‘zbekiston Respublikasi Oliy Majlisi Qonunchilik palatasi Devoni (B. Radjabov) O‘zbekiston Respublikasi Oliy Majlisi Qonunchilik palatasining Reglamentiga palata faoliyatining ochiqligi va shaffofligini ta’minlashni kuchaytirish, majlislarni to‘g‘ridan to‘g‘ri efirga uzatishga doir ishlarning natijadorligini oshirishga qaratilgan tegishli o‘zgartish va qo‘shimchalar kiritish yuzasidan hujjat loyihasini ishlab chiqsin.
 6. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari U. Inoyatov zimmasiga yuklatilsin.
 7. Ushbu Qaror qabul qilingan kundan e’tiboran kuchga kiradi.